CELEX: 32015R0639
Language: hu
Date: 2015-04-23 00:00:00
Title: A Bizottság (EU) 2015/639 rendelete (2015. április 23.) az 1333/2008/EK európai parlamenti és tanácsi rendelet III. mellékletének a szilícium-dioxidnak (E 551) a poli(vinil-alkohol)-poli(etilénglikol) ojtott kopolimerben (E 1209) való felhasználása tekintetében történő módosításáról (EGT-vonatkozású szöveg)

24.4.2015   
            
            
               HU
            
            
               Az Európai Unió Hivatalos Lapja
            
            
               L 106/16
            
         A BIZOTTSÁG (EU) 2015/639 RENDELETE
   (2015. április 23.)
   az 1333/2008/EK európai parlamenti és tanácsi rendelet III. mellékletének a szilícium-dioxidnak (E 551) a poli(vinil-alkohol)-poli(etilénglikol) ojtott kopolimerben (E 1209) való felhasználása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
   mivel:
   
               (1)
            
            
               Az 1333/2008/EK rendelet III. melléklete meghatározza az élelmiszer-adalékanyagokban, élelmiszerenzimekben, élelmiszer-aromákban és tápanyagokban való felhasználásra jóváhagyott élelmiszer-adalékanyagok uniós jegyzékét és felhasználási feltételeiket.
            
         
               (2)
            
            
               A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
            
         
               (3)
            
            
               A 685/2014/EU bizottsági rendelet (3) engedélyezi a poli(vinil-alkohol)-poli(etilénglikol) ojtott kopolimer (PVA-PEG ojtott kopolimer) (E 1209) szilárd étrend-kiegészítőkben való felhasználását.
            
         
               (4)
            
            
               A polimerpor folyási jellemzőinek javítására szilícium-dioxidot (E 551) használnak a PVA-PEG ojtott kopolimerben. A PVA-PEG ojtott kopolimer felhasználása révén a szilícium-dioxid végső fogyasztóhoz eljutó élelmiszerbe történő átjutásának várható értéke 300–500 mg/kg. Ezen a szinten a szilícium-dioxidnak nincs technológiai funkciója az étrend-kiegészítőkben.
            
         
               (5)
            
            
               Az Európai Élelmiszerbiztonsági Hatóság értékelte a PVA-PEG ojtott kopolimer élelmiszer-adalékanyagként való használatának biztonságosságát, és megállapította, hogy az étrend-kiegészítők filmbevonataként történő felhasználása nem vet fel biztonsággal kapcsolatos aggályokat (4). A biztonsági értékelés a szilícium-dioxidnak a PVA-PEG ojtott kopolimerben való felhasználására is kiterjedt.
            
         
               (6)
            
            
               Ezért indokolt engedélyezni a szilícium-dioxidnak a PVA-PEG ojtott kopolimerben való felhasználását.
            
         
               (7)
            
            
               Az 1333/2008/EK rendelet III. mellékletének 2. részét ezért ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1333/2008/EK rendelet III. mellékletének 2. része e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. április 23-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2008.12.31., 16. o.
   
   
      (2)  Az Európai Parlament és a Tanács 2008. december 16-i 1331/2008/EK rendelete az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
   
      (3)  A Bizottság 2014. június 20-i 685/2014/EU rendelete az 1333/2008/EK európai parlamenti és tanácsi rendelet II. mellékletének és a 231/2012/EU bizottsági rendelet mellékletének a poli(vinil-alkohol)-poli(etilénglikol) ojtott kopolimer szilárd étrend-kiegészítőkben való felhasználása tekintetében történő módosításáról (HL L 182., 2014.6.21., 23. o.).
   
      (4)  The EFSA Journal (2013); 11(8):3303.
   
      MELLÉKLET
      Az 1333/2008/EK rendelet III. mellékletének 2. része az E 551 élelmiszer-adalékanyagra vonatkozó harmadik bejegyzés után a következő bejegyzéssel egészül ki:
      
         
                     „E 551
                  
                  
                     Szilícium-dioxid
                  
                  
                     5 000  mg/kg a készítményben
                  
                  
                     E 1209 poli(vinil-alkohol)-poli(etilénglikol) ojtott kopolimer”